**GEREFORMEERDE KERK WAPADRANT**

**SONDAG 1 MAART 2015 (DOOP)**

**TEMA: *DIE REGTE HARTGESINDHEID***

**TEKSGEDEELTE: Matteus 18:1-5**

**Inleiding**

Daar is iets inherent aan die mens wat maak dat hy gedurigdeur wil kompeteer met ander: hy wil dieselfde wees – of beter wees - as ander. Hy wil die belangrikste wees.

Dit het al begin by Adam en Eva in die paradys: hulle wou ten minste soos God wees en weet wat Hy weet.

Kain kon nie aanvaar dat Abel se offer beter as syne was nie: hy wou die belangrikste wees.

Aäron en Miriam kon nie aanvaar dat die Here vir Moses spesiaal hanteer het nie: hulle wou dieselfde posisie as hy hê.

Saul kon nie aanvaar dat Dawid na die onderonsie met Goliat meer gewild as hy was nie: hy wou die gewildste wees.

En so kan ‘n mens aangaan: regdeur die geskiedenis van die Ou Testament is daar gedurig iemand wat beter en belangriker as die ander wou wees – en wat alles in die stryd werp om dit te kan hê.

En nou lees ons in ons teksgedeelte dat dit ook by die dissipels so was.

Kom ons lees wat staan daar in Matteus 18:1-5:

**Lees Matteus 18:1-5 (1983 Afrikaanse Vertaling)**

Wat Matteus nie vertel nie, maar wat ons by Markus lees, is dat die dissipels net voor hierdie gesprek met Jesus, op hulle eie in ‘n diep gesprek was – nogal oor wie van hulle die belangrikste in die koninkryk van die Here was.

Vir hulle het dit gegaan oor status en rangorde: wie sou die topposte beklee?

1. **Dit gaan oor genade**

Jesus weet alles. Hy het natuurlik ook geweet van hulle gesprek en die diepste motivering daaragter, hoewel hulle dit nie so openlik voor Hom gedoen het nie.

Wanneer hulle Hom dan vra uiteindelik hieroor vra, is Hy gereed met ‘n antwoord: maar dit is glad nie die antwoord wat hulle verwag het nie.

As ‘n mens met ‘n fyn oog lees, vind jy dikwels in die evangelies dat daar vertel word van kindertjies wat in Jesus se teenwoordigheid was. Kinders het vir seker aangetrokke gevoel tot Hom en was gereeld daar waar Hy besig was. Hy het hulle nie eenkant toe gestoot of weggejaag nie. Vir Hom was hulle nog altyd net so ‘n belangrike deel van die kerk as die grootmense.

En soos wat Hy dikwels gedoen het, antwoord Jesus dan ook hierdie vraag van die dissipels op ‘n onverwagse manier. Hy antwoord dit só dat niemand enige twyfel hoef te hê oor die betekenis van sy antwoord nie. Wat Hy doen, is dan juis om nie direk te antwoord met woorde nie: Hy roep ‘n kindjie nader en laat hom tussen hulle staan.

En kry nou die prentjie in jou gedagtes: ‘n groep mans, ernstig in gesprek oor “grootmens dinge” saam met hulle rabbi (leermeester) – en hier word die kindjie geroep om in hulle midde te gaan staan. Heel moontlik het Jesus die kindjie langs Hom laat staan, met die dissipels so in ‘n halfmaan voor hom.

Markus skryf dat Jesus sy arms om die kindjie geplaas het. Miskien het Hy afgebuk – of miskien het Hy hom op sy skoot getel.

En die kindjie? Hy was vir seker nie bang nie: nie bang vir die klomp groot mans nie – en vir seker ook nie bang vir Jesus hier langs hom nie. Hy het nie weggehardloop nie. Hy het rustig daar bly staan – of sit.

En dan sê Jesus (18:3-5):

*Dit verseker Ek julle: As julle nie verander en soos kindertjies word nie, sal julle beslis nie in die koninkryk van die hemel kom nie.*

*Wie homself gering ag soos hierdie kindjie, hy is die belangrikste in die koninkryk van die hemel.*

*En wie so ‘n kindjie in my Naam ontvang, ontvang My...*

En daarmee wys Hy die dissipels baie duidelik op die dwaasheid en selfs vermetelheid van hulle gestry: in die koninkryk van die hemel gaan dit nie oor status en posisie nie. Dit gaan nie daaroor dat party meer presteer en dan belangriker posisies verkry nie – of dat die wenner alleen met die wenprys wegstap (soos in so baie musiek- en sportkompetisies van vandag!) nie. Dit gaan oor iets totaal anders: genade!

Genade beteken juis dat jy dit nie verdien nie, dat jy nie daarvoor gewerk het nie. Vir die Romeine (3:10 ev) skryf Paulus (en dan haal hy aan uit verskeie gedeeltes uit die Ou Testament):

*Daar is nie een wat regverdig is nie, selfs nie een nie.*

*Daar is nie een wat verstandig is nie, daar is nie een wat na die wil van God vra nie.*

*Almal het afgedwaal, almal het ontaard.*

*Daar is nie een wat goed doen nie, selfs nie een nie...*

Dis die realiteit!

Geen mens is in homself so goed of so gelowig of so regverdig, dat hy ‘n plek in die koninkryk van God verdien nie – selfs ook nie die dissipels - hulle wat Jesus se naaste vriende was nie. En daarom moet niemand enige status of ere-plek in die koninkryk probeer verwerf of najaag nie. Want in die koninkryk gaan dit oor genade. In die res van die Romeine brief kan Paulus amper nie ophou om dit te beklemtoon nie: uit genade - in en deur Jesus Christus - word jy gered. Jy kan dit nie self verdien of verwerf nie!

1. **Genade vra ‘n besondere hartgesindheid**

En juis daarom soek die Here ‘n besondere hartgesindheid by sy kinders. Want wie werklik ‘n diep besef het van sy/haar eie sonde en ellende (soos die Kategismus dit duidelik stel) en van die oneindige genade van God wat ons verlossing moontlik maak, kan nie anders nie, as om op ‘n bepaalde manier op die evangelie van verlossing in Jesus Christus te reageer.

En hierdie reaksie behoort niks te doen te hê met ‘n soeke na belangrikheid of status nie. Nee: dit behoort te doen te hê met ‘n diepe dankbaarheid – en dit wat Jesus hier juis uitwys, en wat die bekende eienskappe is van ‘n kindjie.

Eenvoud, opregtheid, gehoorsaamheid, eerlikheid, nederigheid en die geneigdheid om iemand volledig te vertrou: dit is wat ‘n mens algemeen by ‘n kind sien.

En dit, sê Jesus, is die eienskappe wat Hy by sy volgelinge wil sien. Dit is waartoe hulle moet verander: om soos een van hierdie kindjies te word.

Hulle moenie daarna streef om die belangrikste te wees nie, maar om die minste te wees. Nie om te wil heers nie, maar juis om in nederigheid te wil dien. En om soos ‘n kind te glo en vas te hou aan die waarheid van die evangelie.

Dan het daar iets van die begin van die regte hartgesindheid by hulle posgevat. Dan beteken hulle en hulle lewens iets vir die koninkryk...

**Slot**

By vanoggend se doop het die Here ons weer iets van hierdie waarheid gewys.

By die doop van so ‘n kindjie moet ons die genade van die Here opnuut raaksien: so ‘n klein kindjie kan nie self besluit nie, hy kan nie self kies nie, hy kan immers nog nie eens behoorlik dink nie. En tog wys ons hemelse Vader met die doop dat Hy hom as sy kind uitgekies het. Sonder dat hy dit op enige manier kan verdien, kies die Here hom – en gee hom die teken van die verbond.

In die verbond is daar sy beloftes: dat Hy sy God sal wees, hom sal bewaar en versorg, hom uitred en die ewige lewe gee. Dit het ons Here Jesus moontlik gemaak deur die verbysterende gebeure waar Hy Homself aan die kruis gegee het om in ons plek die straf van God op ons sonde te dra.

Maar in die verbond is ook opgesluit sy eise: dien die Here, leef met Hom elke oomblik van jou lewe, gee gestalte aan dit wat Hy deur sy Woord en Gees in jou werk.

En so het ons vanoggend weer gehoor hoe die verbondsouers belowe dat hulle alles sal doen wat hulle kan om hulle seuntjie te leer wat die eise van die Here is. In hulle woorde en in hulle voorbeeld gaan hulle alles probeer om hierdie belofte na te kom – sodat hy eendag op sy eie, selfstandig hierop kan antwoord wanneer hy belydenis van sy geloof aflê.

En nou is een van die belangrikste eise van die Here juis ook dat ons nie sal soek na grootsheid of prestasie of status of belangrikheid in die koninkryk nie – maar in nederigheid sy genade sal raaksien en soos ‘n kindjie in eenvoud, opregtheid, gehoorsaamheid en volle vertroue aan Hom sal bly vashou.

Mag dit van ons almal waar wees in ons lewe van elke dag!

Amen.